วายุภักษ์พร้อมซื้อปตท.
สภาพคล่องอื้อรอดูเงื่อนไขคลัง ชี้แก้กองทุนเปิดกระทบผู้ลงทุน
23 ม.ค. 2555

สภาพคล่องอื้อรอดูเงื่อนไขคลัง ชี้แก้กองทุนเปิดกระทบผู้ลงทุน
กองทุนวายุภักษ์เงินสดอื้อ พร้อมซื้อหุ้น PTT-THAI จากคลัง ชี้เงื่อนไขครบอายุกองทุนคลังซื้อหุ้นคืน หุ้นตกเป็นของรัฐอยู่ดี เตือนแปลงเป็นกองทุนเปิดกระทบผู้ลงทุน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ในฐานะบริหารจัดการกองทุนวายุภักษ์ (VAYU) เปิดเผยว่า ขณะนี้กระทรวงการคลังยังไม่ได้หารือกับผู้จัดการกองทุนวายุภักษ์กรณีที่จะให้กองทุนเข้าไปซื้อหุ้นบริษัท ปตท. (PTT) และบริษัท การบินไทย (THAI) โดยกระทรวงการคลังต้องการลดสัดส่วนการถือหุ้นให้ต่ำกว่า 51% ของทุนชำระแล้ว ทำให้บริษัททั้งสองแห่งไม่มีสถานะเป็นรัฐวิสาหกิจ แต่กองทุนมีสภาพคล่องสามารถเข้าซื้อหุ้นได้
ปัจจุบันกองทุนวายุภักษ์มีสินทรัพย์ 3 แสนล้านบาท ซึ่งแบ่งเป็นสองส่วนจากขนาดเงินกองทุน เริ่มต้นที่ 1 แสนล้านบาท แบ่งเป็นส่วนกระทรวงการคลัง 7 หมื่นล้านบาท และส่วนที่ขายให้นักลงทุนทั่วไป 3 หมื่นล้านบาท โดยเงินกองทุนในส่วนของกระทรวงการคลังไม่ได้มีการซื้อขายหุ้นและเงินปันผลที่ได้รับจากหุ้นที่ถือมาตลอด 8 ปี ก็นำไปซื้อพันธบัตร เพื่อรองรับการไถ่ถอนหน่วยลงทุนเมื่อครบอายุ 10 ปี ในปี 2557 แต่ในส่วนของกองทุน 3 หมื่นล้านบาท ของนักลงทุนทั่วไปจะมีการบริหารในเชิงรุกและหาผลตอบแทน แต่ไม่ได้ซื้อขายเก็งกำไรระยะสั้น
แหล่งข่าวเปิดเผยว่า กองทุนวายุภักษ์สามารถเข้าซื้อหุ้น PTT และ THAI จากกระทรวงการคลังได้ เหมือนที่ผ่านมาที่กองทุนใช้สิทธิซื้อหุ้นเพิ่มทุน THAI และซื้อใบสำคัญแสดงสิทธิในผลประโยชน์ที่เกิดจากหลักทรัพย์อ้างอิง บริษัท บางจากปิโตรเลียม (BCP-DR1) 
แต่การซื้อต้องดูราคาว่าเหมาะสมหรือไม่ แนวโน้มธุรกิจเป็นเช่นไร เช่นเดียวกับหลักการลงทุนทั่วไป
“เงินกองทุนในส่วนของ 7 หมื่นล้านบาทนั้น ไม่ได้ระบุว่าห้ามนำไปหาผลประโยชน์หรือซื้อขายหุ้น แต่คลังต้องการล็อกเงินไว้รองรับการใช้สิทธิซื้อหุ้นที่โอนขายเข้ากองทุนกลับคืนตามเงื่อนไขคอลพุทออปชันที่ทำไว้ ทำให้เงินปันผลที่ได้มาทุกๆ ปีก็นำไปซื้อพันธบัตรเก็บไว้ หากกองทุนต้องการเงินก็สามารถใช้เงินส่วนนี้ได้ แต่ในหลักการแล้วน่าจะใช้เงินส่วนของกองทุนที่นักลงทุนทั่วไปถืออยู่” แหล่งข่าวเปิดเผย
อย่างไรก็ตาม มองว่าแม้กระทรวงการคลังจะลดสัดส่วนการลงทุนในหุ้นของ PTT และ THAI ลง แต่เมื่อกองทุนครบอายุ กระทรวงการคลังก็มีสิทธิซื้อหุ้นที่อยู่ในพอร์ตกลับคืน หุ้นเหล่านั้นก็กลายเป็นของรัฐบาลอยู่ดี ดังนั้นคงต้องดูรายละเอียดและเงื่อนไขเดิมที่ระบุในหนังสือชี้ชวนให้ชัดเจนก่อนว่าจะดำเนินการในรูปแบบไหน
นอกจากนี้ หากซื้อหุ้น PTT เข้ามาแล้ว ต้องดูว่าทำให้กองทุนมีสัดส่วนลงทุนหุ้นกลุ่มพลังงานมากจนเกินไป ก็จำเป็นต้องลดสัดส่วนถือหุ้นพลังงานตัวอื่นในพอร์ตลง
ส่วนการที่จะเข้ามาไล่ซื้อหุ้น PTT เพราะมองว่ากองทุนวายุภักษ์ถือลงทุนอยู่มากทำให้ได้ประโยชน์จากการถือนั้นไม่น่าจะเป็นเช่นนั้น เพราะหากจะลงทุนPTT ก็ควรเลือกซื้อหุ้นมากกว่าซื้อกองทุนวายุภักษ์ที่ลงทุนในหุ้นหลายตัวและผลตอบแทนไม่ได้สูงมากเหมือนลงทุนหุ้น
แหล่งข่าวเปิดเผยว่า ส่วนกรณีที่กองทุนจะครบอายุแล้วจะแก้เงื่อนไขเป็นกองทุนเปิดนั้น จะเกิดความเสี่ยงต่อผู้ลงทุนที่ถือหน่วยลงทุนกองทุนวายุภักษ์อยู่ เนื่องจากกองทุนนี้มีผู้มีเงินออมมาลงทุนจำนวนมาก เพราะมีการค้ำประกันผลตอบแทนโดยจ่ายเงินปันผลปีละ 3% การเปลี่ยนเป็นกองทุนเปิดจะต้องดูเงื่อนไขอื่นๆ ประกอบด้วย